**PITANJA I ODGOVORI**

**1. Mogu li nastavnici (stranih jezika)  izabrani u nastavna zvanja sudjelovati kao suradnici na projektima?**

*Mogu, u skladu s člankom 6. stavak 2. Pravilnika o prijavi i provedbi projekata na Sveučilištu u Dubrovniku koji glasi: „Pravo na podnošenje prijave projekta imaju zaposlenici Sveučilišta s izborom na znanstvena, znanstveno-nastavna, umjetničko-nastavna ili nastavna radna mjesta u punom radnom vremenu, u skladu s odredbama o prihvatljivim prijaviteljima propisanima u Pozivu.“*

**2. Iz kojih sredstava će se financirati stručna usavršavanja nastavnika biranih u nastavna zvanja (predavač, viši predavač, predavač savjetnik) sada kada su VIF sredstva uskraćena?**

*Sredstva za znanstvenu i umjetničku djelatnost (takozvana VIF sredstva) raspodjeljuju se na način kako propisuje Ministarstvo znanosti, obrazovanja i mladih, koje sredstva i dodjeljuje, a to su institucionalni projekti. Stručna usavršavanja su prihvatljivi trošak u okviru institucionalnih projekata kako je navedeno i u Pozivu (str. 8) , a zaposlenici u nastavnim radnim mjestima su prihvatljivi prijavitelji i suradnici na projektima (Poziv, str. 4) .*

**3. Hoće li nam VIF sredstva za godinu 2025. biti na raspolaganju?**

*U 2025. godini je raspisan natječaj za prijavu institucionalnih projekata kroz koje će biti raspodijeljena sredstva za znanstvenu i umjetničku djelatnost.*

**4. Hoće li se nakon odobrenja projekta, u tim moći i službeno ubaciti i neki istraživač koji nije bio planiran. Npr. bio je prijavljen kao glavni na nekom projektu koji nije odobren, postoji li mogućnost da ga se doda na neki koji je prošao?**

*Tijekom provedbe projekta dopuštene su izmjene članova projektnog tima pri čemu je nužno osigurati razinu početne i pozitivno ocijenjene znanstvene kvalitete istraživačkog tima. O svim izmjenama obavezno treba obavijestiti Ured za projekte i transfer tehnologije koji o izmjenana dalje obavještava Ministarstvo znanosti, obrazovanja i mladih.*

**5. Zanima me moraju li nositelji budućih projekata biti isključivo kolege s doktoratom, čak i u slučaju kada se prijavljuju umjetnički projekti?**

*Na Poziv za prijavu projektnih prijedloga mogu se javiti zaposlenici koji su stekli doktorat i koji su izbabrani na znanstvena, znanstveno-nastavna, umjetničko-nastavna ili nastavna radna mjesta (Poziv, str. 4).*

**6. Kako uključiti nekoga tko je upravo počeo porodiljski i nije formalno na poslu, ali je izvjesno da će biti za godinu dana pa nadalje?**

*Osobi na rodiljnom dopustu miruju sva prava i obaveze i ne može se uključivati u istraživački tim. Međutim, uključivanje je moguće nakon povratka s rodiljnog dopusta u skladu s točkom 7.1 Poziva za financiranje institucionalnih projekata u kojoj su definirane izmjene članova istraživačkog tima.*

**7. Ako bismo eventualno pokušali uključiti više mladih kolega, koji će trebati objavljivati radove u sklopu doktorata i područja kojim se inače bave, je li nužno da konferencije i radovi u časopisu financirani iz projekta budu (usko) vezani za problematiku projekta?**

*Da, radovi i izlaganja na konferencijama koji se financiraju iz projekta trebaju biti vezani uz temu projekta i proizlaziti iz istraživanja koja se provode u sklopu projekta.*

**8. Može li poslijedoktorand biti prijavitelj projekta?**

*Ne, na Poziv za prijavu projektnih prijedloga kao voditelj mogu se javiti zaposlenici koji su stekli doktorat i koji su izbabrani na znanstvena, znanstveno-nastavna, umjetničko-nastavna ili nastavna radna mjesta (Poziv, str. 4).*

**9. U planu rada projekta kojeg prijavljujem uključiti ću kolegice iz inozemne ustanove (Italija) za poslove DNA/RNA analize. U tablici financijskog plana biti će uključeni troškovi laboratorijskog materijala za njih vezani za ekstrakciju i analize DNA/RNA materijala. Zanima me da li oni kupuju navedene kemikalije i onda meni prilože račun, ili ja trebam sama naručiti te kemikalije i poslati to njima u Italiju?**

*Sve potrebne materijale trebate nabaviti sami, jer na računima trebaju biti podaci Sveučilišta u Dubrovniku. Troškovi slanja poštom na drugu ustanovu su prihvatljivi troškovi projekta.*

**10. Da li je trošak zapošljavanja studenta preko student servisa prihvatljiv trošak?**

*Studenti se mogu uključiti u projekt, ali nije previđšen trošak plaćanja njihovog angažmana. Troškovi osoblja općenito nisu prohvatljiv trošak na projektu.*

**11. Zanima me da li na institucionalnim projektima mogu sudjelovati kolegice i kolege s drugih sveučilišta?**

*Na institucionalnim projektima je dozvoljen angažman kolega s drugih ustanova (Poziv, str. 12).*

**12. Što su prihvatljivi Ciljevi projekta? Da li se tu navode znanstveni ciljevi (poput provjeravanje neke hipoteze), ili bi oni trebali više biti usklađeni s programskim ciljevima (npr. unapređenje istraživačke infrastrukture kroz nabavu nove opreme na projektu, uspostava novih međunarodnih suradnji  i sl.)? Što ako je pojedini Cilj povezan s više Programskih ciljeva iz padajućeg izbornika?**

*Prihvatljivi znanstveni ili projektni ciljevi moraju biti u skladu s programskim ciljevima. Ako je pojedini projektni cilj povezan s više programskih ciljeva potrebno je izabrati onaj koji je najviše u skladu s projektnim ciljem.*

**13. Koja je procedura plaćanja za usluge izrade, programiranja, održavanja web stranice projekta zaposleniku UNIDU?**

*Svi financirani projekti moraju imati mrežne stranice s osnovnim podacima o projektu, projektnom timu i znanstvenim aktivnostima na hrvatskom i engleskom jeziku (Poziv, str. 17) i usluga izrade, programiranja i održavanja stranice je prihvatljiv trošak u okviru obaveznog radnog paketa vidljivost projekta. U okviru projekta nije moguće plaćanje usluge izrade, programiranja i održavanja mrežnih stranica zaposleniku Sveučilišta u Dubrovniku jer troškovi osoblja, kao ni isplate honorara nisu prihvatljiv trošak.*

**14. Kako platiti vanjskom suradniku za uslugu GIS analize i vizualizacije u sklopu projekta? Je li prihvatljivo sklopiti sa GIS stručnjakom ugovor o djelu?**

*Ugovor o djelu za usluge koje su nužne za provedbu projektnih aktivnosti, a nije ih moguće provesti na Sveučilištu su prihvatljiv trošak u okviru projekta.*

**15. Vezano za projektnu prijavu molim Vas pojašnjenje za „Kratki pregled najvažnijih postignuća istraživačkog tima (sadrži: 1. pet najvažnijih publikacija u posljednjih 5 godina u kojima je predlagatelj vodeći ili glavni autor… ).**

**O obzirom na to da je „predlagatelj“ u biti osoba koja prijavljuje Projekt je li se ovaj dio odnosi samo na tu osobu ili na sve članove istraživačkog tima.**

*U ovom poglavlju navode se postignuća projektnog tima važna za uspješnu provedbu aktivnosti i ulogu članova tima, posebno u interdisciplinarnim istraživanjima. Najvažnije publikacije ne navode se za sve članove tima, nego samo za voditelja koji time dokazuje svoje kompetencije za vođenje istraživanja.*

**16. Je li može netko tko nije u zvanju biti dio projektnog tima npr. stručni suradnik, tehničar ili netko od nastavnog osoblja tko još nije u zvanju?**

*Da, na projektu kao suradnici mogu sudjelovati i zaposlenici u suradničkim zvanjima, tehničari i drugi zaposlenici, kao i studenti.*

**17. Je li se tehničari i stručni suradnici pišu kao dio projektnog tima ili se računaju kao dio resursa sveučilišta?**

*Tehničari i stručni suradnici ne čine dio projektnog tima, kao ni studenti. Međutim, njihovo sudjelovanje na projektu se može navesti u projektnoj prijavi, posebno ako se radi o uključivanju studenata.*

**18. Je li se može u sklopu WP (vidljivost) obavljati istraživačka aktivnost ako je istraživanje vezano uz radionice za diseminaciju?**

*WP vidljivost je obavezni, horizontalni, radni paket koji nije istraživački. Ako su u projektu predviđene aktivnosti vezane uz istraživanja o diseminaciji rezultata istraživanja, one trebaju biti opisane u tehničkim (stručnim) radnim paketima.*

**19. Je li moguće koristiti UNIDU stranice kao projektne web stranice ili možda se može napraviti zajednička web stranica za objavu novosti i diseminaciju rezultata institucionalnih projekata?**

*Svi financirani projekti moraju imati mrežne stranice s osnovnim podacima o projektu, projektnom timu i znanstvenim aktivnostima na hrvatskom i engleskom jeziku (Poziv, str. 17) što znači da svaki projekt treba imati svoje mrežne stranice i nije moguće imati zajedničku mrežnu stranicu za sve projekte koji će se financirati u okviru ovog Poziva.*

**20. Je li se projekt smatra interdisciplinarnim ako je suradnik na projektu s druge sastavnice, odnosno znanstvenog područja a sudjeluje samo u WP koji se odnosi na vidljivost, a ne u radnim paketima u kojima su istraživačke aktivnosti?**

*Na projektima se podupire provođenje interdisciplinarnih istraživanja, što podrazumijeva zajedničko istraživanje znanstvenika iz više znanstvenih područja s ciljem rješavanja problema i postizanja zajedničkog projektnog cilja. Prema tome, projekti koji će se na taj način baviti određenom temom uz interdisciplinarni pristup će imati prednost u odnosu na projekte koji će uključivati znanstvenike iz drugog područja koji u okviru projekta neće sudjelovati u zajedničkom istraživanju već će provoditi samo aktivnosti koje nisu znanstvenog karaktera. Također, financiranje projekata će biti prilagođeno provođenju interdisciplinarnih istraživanja u okviru stručnih radnih paketa.*

**21. Je li može projekt biti interdisciplinaran ako suradnik na projektu na osnovi kojeg se traži interdisciplinarnost nije izabran u zvanje?**

*Da, projekt se može smatrati interdisciplinarnim ako je uključen suradnik koji nije u znanstvenom, znanstveno-nastavnom ili nastavnom zvanju, ali aktivno sudjeluje u istraživačkim aktivnostima na projektu i za te aktivnosti ima odgovarajuće kompetencije.*

**22. Koliki iznos u financijskom planu projekta moze biti potrosen na opremu i software koji je potreban za istrazivanje?**

*Iznos troškova koji se koristi za opremu i software nije ograničen.  Opravdanost troškova će se analizirati tijekom postupka evaluacije.*

**23. Sukladno Pozivu prijava se sastoji od obrazaca 1-5, koji se podnose elektroničkim putem.**

**Mora li pri tome obrazac kojeg potpisuje rektor biti potpisan i s njegove strane, ili samo od strane voditelja projekta? Pošto obrasci 4 i 5 sadrže potpis voditelja, mogu li biti poslani u pdf formatu?**

*Svi obrasci moraju biti potpisani kako je navedeno u dokumentima i dostavljeni u PDF formatu.*

**24. Je li potrebno kontaktirati Etičko povjerenstvo prije prijave projekta radi odobrenja istraživanja?**

*U prijavnom obrascu potrebno je navesti da je zatražena potvrda Etičkog povjerenstva koja će se dostaviti prije početka financiranja projekta.*

**25. U ponedjeljak, 2.6.2025, u koliko sati je rok za predaju dokumentacije za prijavu institucionalnog projekta?**

*Rok za prijavu naveden je u Pozivu za financiranje institucionalnih istraživačkih projekata na str. 12 i u Uputama za prijavitelje institucionalnih projekata na Sveučilištu u Dubrovniku na str 4.*

**26. Za pitanje: "Je li predviđena oprema, ako je predviđena, u skladu s NRT standardima, odnosno je li priložena okolišna dozvola koja je u skladu sa člankom 95. zakona o zaštiti okoliša?" je li se misli na opremu koju se planira kupiti kroz projekt?**

**Ako ne, na koju se opremu misli?**

**Ako da, i ako se kroz projekt ne planira nikakva oprema (osim osobnih računala), je li se na ovo pitanje odgovara s Da ili Ne?**

*NRT u ovom kontekstu znači "najbolja raspoloživa tehnika". To je koncept koji se koristi u zaštiti okoliša i odnosi se na sve tehnike, tehnologije, planiranje, izgradnju, održavanje, rad i zatvaranje pogona koje su najučinkovitije u smanjenju utjecaja na okoliš u skladu s ekonomskim i tehničkim uvjetima. Odnosi se na svu opremu koja će se nabavljati u okviru projekta.*

**27. Je li moguće biti voditelj uspostavnog istraživačkog projekta ako imam završen doktorat umjetnosti, a ne znanosti?**

*Sukladno Uputama za prijavitelje institucionalnih projekata na Sveučilištu u Dubrovniku (str.4), voditelji umjetničkih projekata mogu biti samo zaposlenici koji su u prethodnih pet godina od dana podnošenja prijave ostvarili umjetničko ostvarenje javnom umjetničkom djelatnošću, autorski radom u umjetničkoj nastavi koji ima javni karakter ili konzervatorsko restauratorski rad na obnovi zaštićene kulturne baštine.*